O desarrollo d'a Primera Guerra Mundial y a derrota austriaca refirmoron a lo ilirismo y yugoslavismo entre os eslavos de l'Imperio Austro-hongaro (eslovenos, crovates y serbos), que formoron un efimero Estau d'os Serbos, Crovates y Eslovenos que s'unió a lo Reino de Serbia pa formar o Reino d'os Serbos, Crovates y Eslovenos l'1 d'aviento de 1918, estau conoixiu como Yugoslavia, que será o suyo nombre oficial uns anyos dimpués. Os crovates d'Istria y Chadra y ciertas islas quedoron en Italia por o Tractau de Rampallo de 1922, y tamién los de Rijeka u Fiume en 1924. O nuevo estau de Yugoslavia representó pa os crovates una dominación por part d'a monarquía serbisca, que exerceba o centralismo en contra d'os intreses crovates y con a colaboración d'a minoría serba de Croacia. Os crovates fuoron deixando de creyer en o ilirismo y, quan a oposición crovate fue prou perseguida y o rei Aleixandre I imposó una dictadura, o nacionalismo crovate se radicalizó con a formación d'o movimiento ustaixa ultracatolico y ultranacionalista. En os zaguers anyos d'a primera Yugoslavia se formó a Banovina Crovata con Croacia y territorios crovates de Bosnia-Herzegovina (Posavina, Herzegovina y Bosnia central).